NARIADENIE KOMISIE (ES) č. 2152/2005
z 23. decembra 2005,
ktorým sa mení a dopĺňa nariadenie (ES) č. 327/98 otvárajúce a stanovujúce správu určitých colných kvót na dovoz ryže a zlomkovej ryže, ako aj nariadenie (ES) č. 1549/2004, ktoré sa odlišuje od nariadenia Rady (ES) č. 1785/2003 týkajúceho sa dovozného režimu pre ryžu, a ktoré stanovuje špecifické prechodné pravidlá uplatniteľné na dovoz ryže Basmati
KOMISIA EURÓPSKYCH SPOLOČENSTIEV,
so zreteľom na Zmluvu o založení Európskeho spoločenstva,
so zreteľom na nariadenie Rady (ES) č. 1785/2003 z 29. septembra 2003 o spoločnej organizácii trhu s ryžou (1), a najmä na jeho článok 10 ods. 2 a jeho článok 11 ods. 4,
so zreteľom na rozhodnutie Rady z 20. decembra 2005, ktoré sa týka uzavretia dohody vo forme výmeny listov medzi Európskym spoločenstvom a Thajským kráľovstvom v súlade s článkom XXVIII GATT 1994 týkajúcim sa úpravy úľav, pokiaľ ide o ryžu, uvedených v zozname Spoločenstva CXL, ktorý tvorí prílohu ku GATT 1994 (2), a najmä na jeho článok 2,
keďže:
(1)
Rozhodnutím z 20. decembra 2005 sa stanovuje otvorenie novej celkovej ročnej kvóty na dovoz 13 500 ton polobielenej alebo bielenej ryže s kódom KN 1006 30 pri nulovej colnej sadzbe, ako aj zvýšenie na 100 000 ton celkovej ročnej kvóty na dovoz zlomkovej ryže s kódom KN 1006 40 00 uvedenej v článku 1 ods. 1 písm. c) nariadenia Komisie (ES) č. 327/98 z 10. februára 1998 otvárajúceho a stanovujúceho správu určitých colných kvót na dovoz ryže a zlomkovej ryže (3).
(2)
Nariadením Komisie (ES) č. 1549/2004 (4) sa ustanovuje výnimka z nariadenia (ES) č. 1785/2003 týkajúca sa dovozného režimu pre ryžu a stanovujú sa špecifické prechodné pravidlá uplatniteľné na dovoz ryže Basmati.
(3)
S cieľom umožniť účinné administratívne riadenie kvót stanovených v nariadení (ES) č. 327/98 by sa im malo prideliť individuálne poradové číslo.
(4)
Rozhodnutím z 20. decembra 2005 sa ustanovujú osobitné pravidlá výpočtu colných poplatkov, ktoré sa majú uplatňovať na dovozy polobielenej alebo bielenej ryže s kódom KN 1006 30 do Spoločenstva v období od 1. septembra 2005 do 30. júna 2006. Na stanovené prechodné obdobie by sa preto mali prijať potrebné opatrenia, pokiaľ ide o colné poplatky uplatniteľné na dovoz polobielenej alebo bielenej ryže s kódom KN 1006 30.
(5)
Rozhodnutím z 20. decembra 2005 sa ďalej ustanovuje, že clo uplatniteľné na dovozy zlomkovej ryže s kódom 1006 40 00 je 65 EUR za tonu.
(6)
Vzhľadom na to, že dohoda schválená rozhodnutím z 20. decembra 2005 sa uplatňuje od 1. septembra 2005, je potrebné k rovnakému dátumu stanoviť uplatňovanie ustanovení tohto nariadenia, ktoré sa týkajú colných poplatkov uplatniteľných na dovoz polobielenej alebo bielenej ryže, ako aj zlomkovej ryže. Rovnako je vhodné ustanoviť od 1. januára 2006 uplatňovanie nových kvótových množstiev ustanovených v dohode s Thajskom, ako aj úmerne zvýšiť množstvá novej celkovej kvóty pre polobielenú a bielenú ryžu a kvóty pre zlomkovú ryžu s cieľom zohľadniť množstvá zodpovedajúce obdobiu od 1. septembra 2005 do 31. decembra 2005.
(7)
Nariadenia (ES) č. 327/98 a (ES) č. 1549/2004 by sa preto mali zodpovedajúcim spôsobom zmeniť a doplniť.
(8)
Opatrenia stanovené v tomto nariadení sú v súlade so stanoviskom Riadiaceho výboru pre obilniny,
PRIJALA TOTO NARIADENIE:
Článok 1
Nariadenie (ES) č. 327/98 sa mení a dopĺňa takto:
1.
Článok 1 sa nahrádza takto:
„Článok 1
1. Každý rok 1. januára sa otvárajú nasledujúce celkové ročné dovozné colné kvóty, rozdelené podľa krajiny pôvodu a časových tranží v súlade s prílohou IX:
a)
63 000 ton bielenej alebo polobielenej ryže s kódom KN 1006 30 pri nulovom cle;
b)
20 000 ton lúpanej ryže s kódom KN 1006 20 pri cle 88 EUR za tonu;
c)
100 000 ton zlomkovej ryže s kódom KN 1006 40 00 so znížením cla stanoveného v článku 1d nariadenia Komisie (ES) č. 1549/2004 o 30,77 % (5);
d)
13 500 ton bielenej alebo polobielenej ryže s kódom KN 1006 30 pri nulovom cle.
2. Na rok 2006 sa kvóty uvedené v odseku 1, ako aj príslušné časové tranže stanovujú podľa prílohy X.
2.
Článok 2 sa mení a dopĺňa takto:
a)
Odseky 1, 2 a 2a sa zrušujú.
b)
V odseku 3 druhom pododseku sa slová „odsek 1 písm. c)“ nahrádzajú slovami „článok 1 ods. 1 písm. c) a d).“
3.
Článok 3 sa mení a dopĺňa takto:
a)
V prvom pododseku sa slová „článok 2“ nahrádzajú slovami „článok 1 ods. 1 písm. a), b) a c).“
b)
V treťom pododseku sa slová „v článku 2“ nahrádzajú slovami „v článkoch 1 a 2.“
4.
Článok 4 sa mení a dopĺňa takto:
a)
V odseku 2 prvej zarážke sa slová „článok 1 ods. 1 písm. a)“ nahrádzajú slovami „článok 1 ods. 1 písm. a) a d).“
b)
V odseku 4 sa dopĺňa toto písmeno d):
„d)
v prípade kvóty uvedenej v článku 1 ods. 1 písm. d) jeden z údajov uvedených v prílohe VIII.“
5.
V článku 5 sa odsek 1 prvý pododsek nahrádza takto:
„Do dvoch pracovných dní od posledného dňa lehoty na podanie žiadostí o licencie členské štáty oznámia Komisii elektronickou formou a v súlade s prílohou III množstvá rozpísané podľa osemčíselného KN kódu a podľa poradového čísla kvóty, pričom sa špecifikuje krajina pôvodu, ktorá je predmetom žiadostí o licencie, číslo požadovanej licencie, ako aj meno žiadateľa a jeho adresa. Ak sa vyžaduje vývozná licencia, uvedie sa takisto číslo tejto licencie.“
6.
V článku 8 prvom pododseku sa úvodná veta nahrádza takto:
„Príslušné orgány oznámia Komisii elektronickou formou a podľa prílohy III tieto informácie:“
7.
Príloha III sa nahrádza znením prílohy I k tomuto rozhodnutiu.
8.
Príloha V sa nahrádza znením prílohy II k tomuto rozhodnutiu.
9.
Príloha VII sa nahrádza znením prílohy III k tomuto rozhodnutiu.
10.
Príloha IV k tomuto rozhodnutiu sa pridáva ako prílohy VIII, IX a X.
Článok 2
Nariadenie (ES) č. 1549/2004 sa mení a dopĺňa takto:
1.
V článku 1a sa slová „lúpaná ryža“ nahrádzajú slovami „lúpaná ryža, polobielená ryža a bielená ryža.“
2.
Článok 1b sa nahrádza takto:
„Článok 1b
1. Odchylne od článku 11 ods. 2 nariadenia (ES) č. 1785/2003 Komisia stanovuje dovozné clo na polobielenú alebo bielenú ryžu s kódom KN 1006 30 v lehote 10 dní po skončení príslušného referenčného obdobia na:
a)
175 EUR za tonu v jednom z týchto prípadov:
-
keď sa skonštatuje, že dovozy polobielenej a bielenej ryže uskutočnené počas celého uplynulého hospodárskeho roka prekročia 387 743 ton,
-
keď sa skonštatuje, že dovozy polobielenej a bielenej ryže počas prvých šiestich mesiacov hospodárskeho roku prekročia 182 239 ton;
b)
145 EUR za tonu v jednom z týchto prípadov:
-
keď sa skonštatuje, že dovozy polobielenej a bielenej ryže uskutočnené počas celého uplynulého hospodárskeho roka neprekročia 387 743 ton,
-
keď sa skonštatuje, že dovozy polobielenej a bielenej ryže počas prvých šiestich mesiacov hospodárskeho roku neprekročia 182 239 ton.
Komisia stanoví uplatniteľné clo len v prípade, ak výpočty uskutočnené pri uplatňovaní tohto odseku vedú k jeho zmene a doplneniu. Až do stanovenia nového uplatniteľného cla sa uplatňuje predchádzajúce stanovené clo.
2. Na vypočítanie dovozov uvedených v odseku 1 sa berú do úvahy množstvá, na ktoré boli dovozné povolenia na polobielenú alebo bielenú ryžu s kódom KN 1006 30 vydané podľa článku 10 ods. 1 prvého pododseku nariadenia (ES) č. 1785/2003 počas zodpovedajúceho referenčného obdobia.“
3.
Vkladá sa tento článok 1d:
„Článok 1d
Odchylne od článku 11 ods. 1 nariadenia (ES) č. 1785/2003 dovozné clo na zlomkovú ryžu s kódom KN 1006 40 00 je 65 EUR za tonu.“
Článok 3
Toto nariadenie nadobúda účinnosť dňom jeho uverejnenia v Úradnom vestníku Európskej únie.
Článok 1 sa uplatňuje od 1. januára 2006.
Článok 2 body 2 a 3 sa uplatňuje od 1. septembra 2005. Prvé stanovenie cla sa však pri uplatňovaní článku 1b nariadenia (ES) č. 1549/2004, zmeneného a doplneného článkom 2 bodom 2 tohto nariadenia, uskutoční do troch dní po uverejnení tohto nariadenia.
Toto nariadenie je záväzné v celom rozsahu a priamo uplatniteľné vo všetkých členských štátoch.
V Bruseli 23. decembra 2005